רועי לוי (קצין)

רועי יוסף לוי (29 במאי 1979 – 7 באוקטובר 2023) היה קצין בצה"ל בדרגת אלוף-משנה, ששירת כמפקד היחידה הרב-ממדית, מפקד המרכז לאימונים באש במל"י, מפקד עוצבת ברעם, מפקד יחידת אגוז, מפקד גדוד הדס ומפקד גדס"ר גולני. נהרג בחילופי אש עם מחבלים שחדרו מרצועת עזה בקרב רעים במתקפת הפתע על ישראל.

ביוגרפיה 
לוי נולד בארצות הברית וגדל בירושלים. למד בישיבת בני עקיבא "בני בנימין" בבית אל ובישיבת עטרת ירושלים. התגייס לצה"ל במרץ 1999, שובץ בחטיבת גולני והתקבל לפלנ"ט גולני. לאחר מסלול הכשרה שירת כלוחם בפלנ"ט, ולקח חלק בלחימה בדרום לבנון. עבר קורס מ"כים חי"ר וקורס קציני חי"ר. בסיום הקורס שב לפלנ"ט ומונה למפקד צוות מסלול. לאחר מכן מונה למפקד צוות לוחמים, ולחם בין היתר במבצע חומת מגן. בהמשך שימש כמפקד פלוגת מסלול בגדס"ר גולני. לאחר מכן מונה למפקד פלוגה רובאית א' בגדוד 51. בהמשך שימש כקצין המבצעים של חטיבת גולני בזמן מלחמת לבנון השנייה. בין השנים 2006–2007 שירת כמפקד פלנ"ט גולני. בין השנים 2007–2008 שירת כמפקד פלס"ר גולני. במהלך תפקידו פיקד על מבצעים רבים, ובהם, מבצע "דין מקדים". מטרת המבצע הייתה לפגוע בחוליית מרגמות שהתמקמה באזור סג'עיה והטרידה רבות, הסיירת בפיקודו ובמקביל פלנ"ט גולני איגפו משני עברים, בסופה של הפעולה נמנו שישה מחבלים הרוגים. בסיום התפקיד יצא לחופשה ללימודי תואר ראשון במשפטים בקריה האקדמית אונו. בתחילת מבצע עופרת יצוקה קטע את לימודיו, והצטרף ללחימה במסגרת גדס"ר גולני, במהלכה נפצע ברגלו בהתקלות עם מחבלים. לאחר סיום לימודיו מונה לסגן מפקד גדוד 12, ושימש בתפקיד בין השנים 2011–2012.

ביוני 2013, לאחר שסיים את המכללה הבין-זרועית לפיקוד ולמטה, הועלה לדרגת סא"ל ומונה למפקד גדס"ר גולני, והוביל אותו בין השאר בלחימה במבצע צוק איתן, במהלכו נפצע בראשו באורח קשה, עקב פציעתו סיים את תפקידו בגדוד. לאחר תקופת שיקום בה השלים גם לימודי תואר שני במשפטים באוניברסיטת בר-אילן, מונה למפקד גדוד הדס בבה"ד 1, ושימש בתפקיד בין השנים 2015–2016. ב-16 במאי 2016 מונה למפקד יחידת אגוז בחטיבת עוז. באפריל 2018 נבחר על ידי הרמטכ"ל, גדי איזנקוט, להדליק את משואת צה"ל ביום העצמאות ה-70 למדינת ישראל. בהמשך היחידה בפיקודו קיבלה את פרס הרמטכ"ל ליחידות מצטיינות. את תפקידו סיים ב-3 במאי 2018. ב-27 ביוני 2018 הועלה לדרגת אל"ם ומונה למפקד עוצבת ברעם, והוביל את החטיבה בין היתר במבצע מגן צפוני, בתפקיד זה שירת עד 27 באוגוסט 2020. בסיום תפקידו היה חניך במכללה לביטחון לאומי במחזור מ"ח (2020–2021). בשנת 2021 מונה למפקד המרכז לאימונים באש במל"י, תפקיד בו שירת עד שנת 2023. ב-30 ביולי 2023 מונה למפקד היחידה הרב-ממדית.

ב-7 באוקטובר 2023 נהרג לוי ביומה הראשון של מתקפת הפתע על ישראל כשחתר למגע בהיתקלות עם מחבלים בקיבוץ רעים שבה נהרגו עשרה מחבלים שחדרו מרצועת עזה.

חיים אישיים 
לוי היה נשוי ליעל, אב לחמישה והתגורר בשבי ציון. בעל תואר ראשון במשפטים מהקריה האקדמית אונו, ותואר שני במשפטים מאוניברסיטת בר-אילן.

קישורים חיצוניים 

 
 
 
 
 
 
מפרי עטו
 אל"ם רועי לוי, להרוג את רומל, מערכות, 481-480, נובמבר 2018

הערות שוליים 

מפקדי סיירת גולני
מפקדי גדודים בחטיבת גולני
מפקדי גדוד הדס
מפקדי יחידת אגוז
מפקדי עוצבת ברעם
מפקדי המרכז לאימונים באש
מפקדי היחידה הרב-ממדית
אלופי-משנה בצה"ל
בוגרי המכללה לביטחון לאומי
בוגרי ישיבות בני עקיבא
בוגרי ישיבת עטרת ירושלים
בוגרי הקריה האקדמית אונו: משפטים
בוגרי אוניברסיטת בר-אילן: משפטים
ישראלים ילידי ארצות הברית
משיאי משואה ביום העצמאות: 2018
חללי צה"ל במלחמת חרבות ברזל
ישראלים שנולדו ב-1979
ישראלים שנפטרו ב-2023